CELEX: 62019TN0886
Language: lt
Date: 2019-12-28 00:00:00
Title: Byla T-886/19: 2019 m. gruodžio 28 d. pareikštas ieškinys byloje Design Light & Led Made in Europe e Design Luce & Led Made in Italy/Komisija

24.2.2020   
            
            
               LT
            
            
               Europos Sąjungos oficialusis leidinys
            
            
               C 61/59
            
         
      2019 m. gruodžio 28 d. pareikštas ieškinys byloje Design Light & Led Made in Europe e Design Luce & Led Made in Italy/Komisija
      (Byla T-886/19)
      (2020/C 61/75)
      Proceso kalba: italų
      
         Šalys
      
      
         Ieškovės: Design Light & Led Made in Europe (Milanas, Italija), Design Luce & Led Made in Italy (Roma, Italija), atstovaujamos advokatų M. Maresca, D. Maresca ir S. Pelleriti
      
         Atsakovė: Europos Komisija
      
         Reikalavimai
      
      Ieškovės Bendrojo Teismo prašo panaikinti Europos Komisijos sprendimą C(2019) 7805, apie kurį pranešta 2019 m. spalio 29 d., atmesti Koninklijke Philips N.V atžvilgiu pateiktą ieškovių skundą.
      
         Ieškinio pagrindai ir pagrindiniai argumentai
      
      Grįsdamos ieškinį ieškovės remiasi trimis pagrindais.
      
                  1.
               
               
                  Pirmasis ieškinio pagrindas susijęs su tuo, kad buvo pažeistas SESV 105 straipsnis
                  
                              —
                           
                           
                              Ieškovės nurodo, kad buvo pažeistas SESV 105 straipsnis, nes Komisija neteisėtai naudojosi savo diskrecija, kai nusprendė neatlikti išsamesnio tyrimo po to, kai buvo gautas jų pateiktas skundas. Šiuo klausimu ieškovės tvirtina, jog atsakovė rėmėsi klaidingais faktinių aplinkybių, kurias jos nurodė siekdamos įrodyti SESV 101 ir 102 straipsnių pažeidimą, vertinimais ir, be to, tinkamai neatsižvelgė į susijusią jurisprudenciją.
                           
                        
            
                  2.
               
               
                  Antrasis ieškinio pagrindas grindžiamas tuo, kad SESV 102 straipsnis buvo taikytas klaidingai
                  
                              —
                           
                           
                              Ieškovės nurodo, kad skundžiamame sprendime Komisija klaidingai ir neatlikusi jokio techninio ar teisinio vertinimo nurodė, jog mažai tikėtina, kad bus patvirtintas SESV 102 straipsnio pažeidimas tiek dėl dominuojančios padėties (susijusios su Philips patentų programos egzistavimu ir jos elgesiu, nepriklausančiu nuo konkurentų ir tiekėjų), tiek ir dėl piktnaudžiavimo, kurį sudaro diskriminacinių kainų nustatymas ir reikalavimas pasirašyti licencinę sutartį dėl tariamų teisių į visus jos patentus pažeidimų, kurie niekada nebuvo įrodyti.
                           
                        
            
                  3.
               
               
                  Trečiasis ieškinio pagrindas grindžiamas tuo, kad SESV 101 straipsnis buvo taikytas klaidingai.
                  
                              —
                           
                           
                              Šiuo klausimu ieškovės nurodo, kad Komisija klaidingai vertino faktines aplinkybes, pateiktas siekiant įrodyti SESV 101 straipsnio pažeidimą. Ji nusprendė, kad neįmanoma, jog PLP programa (Patent Licensing Program) ir licencinės sutartys tarp Philips, Osram ir Zumtobel sudaro susitarimą arba suderintus veiksmus, kaip tai suprantama pagal šį straipsnį. Taip pat, neatlikusi patikrinimų (dėl to turi būti pripažintas SESV 102 straipsnio pažeidimas), ji pritarė vienašališkiems veiksmams ir neatsižvelgė į tai, jog tokiu vienašališku susitarimu, koks nagrinėjamas šioje byloje, gali būti nuslepiamas neteisėtas susitarimas. Be to, skundą padavusios asociacijos neprivalo įrodyti, kad egzistuoja realus pavojus tiekėjų rinkai. Pakanka, kad jos nurodytų faktines aplinkybes, kuriomis remdamasi Komisija galėtų atlikti išsamią analizę.